
K I V O N A T

Hévíz Város Önkormányzat Képviselő-testülete

2026. szeptember 24-ei rendes nyilvános ülésének

JEGYZŐKÖNYVÉBŐL
Hévíz Város Önkormányzat Képviselő-testületének

137/2026. (IX. 24.) határozata
1. Hévíz Város Önkormányzatának Képviselő-testülete megállapítja, hogy a Hévíz (belterület) 902/32. hrsz-ú, önkormányzati tulajdonban álló „Nagyparkoló” ingatlant érintően a TOP-2.1.2-15-ZA1-2016-00004 azonosító számú, „Nagyparkoló tér zöldfelületeinek fejlesztése és gyalogos közlekedési kapcsolatok kialakítása a fenntarthatóság jegyében” elnevezésű projekt fenntartási kötelezettsége 2028. október 2. napjáig áll fenn.

2. A Képviselő-testület megállapítja továbbá, hogy a projekt keretében támogatásból megvalósult beruházással érintett ingatlan területének, illetve az ingatlan-nyilvántartási és telekalakítási állapotának a fenntartási időszak alatt történő megváltoztatása a projekt támogatási feltételeinek és fenntartási kötelezettségének megszegését eredményezheti, és az Önkormányzat számára támogatási, illetve egyéb jogkövetkezményekkel járhat.
3. A Képviselő-testület megállapítja, hogy a 902/32. hrsz.-ú ingatlanból a Hévíz (belterület) 902/19-28. hrsz.-ú ingatlanok tulajdonosai részére korábban értékesíteni szándékozott, összesen 74 m² nagyságú ingatlanrész telekalakítása és értékesítése a támogatott projekt fenntartási kötelezettségére tekintettel támogatási szempontú vizsgálatot igényel.

4. A Képviselő-testület a Magyar Államkincstáron keresztül megkeresi a projekt tekintetében illetékes Irányító Hatóságot, és állásfoglalását, illetve amennyiben a tervezett telekalakítás és értékesítés megvalósításához szükséges, előzetes engedélyét kéri arra vonatkozóan, hogy a 902/32. hrsz.-ú ingatlanból a 902/19-28. hrsz.-ú ingatlanokhoz kapcsolódó, összesen 74 m² nagyságú terület leválasztása és értékesítése a projekt támogatási feltételeivel, a fenntartási kötelezettséggel, valamint az 1303/2013/EU rendelet 71. cikkében meghatározott tartóssági követelményekkel összeegyeztethető-e, ha igen az milyen elszámolással és adminisztrációval valósítható meg. 

5. A Képviselő-testület elrendeli, hogy az Irányító Hatóság állásfoglalásának, illetve szükség esetén előzetes engedélyének megérkezéséig a 74 m² nagyságú ingatlanrész vonatkozásában olyan intézkedés nem tehető, amelynek eredményeként a telekalakítás vagy az értékesítés visszafordíthatatlanul megvalósulna.
6. A Képviselő-testület felkéri a Polgármestert, hogy az Irányító Hatóság állásfoglalásának, illetve engedélyének megérkezését követően annak tartalmáról a Képviselő-testületet tájékoztassa, és az ügyet – az Irányító Hatóság álláspontjára figyelemmel – a szükséges további önkormányzati döntés meghozatala céljából terjessze a Képviselő-testület elé.

